**Efesiërs 2:11-22 GK-Suid**

**Tema: Op Christus bou God vir Hom een geestelike huis uit al sy kinders**

**Inleiding**

Hoe bou mens `n huis?

Jy gaan kyk eers na geskikte plekke om te bou.

Dan koop jy die grond, en verwyder alles wat nie by jou huisplan pas nie.

Verder moet die regte boumateriaal gekies en gekoop word.

Die volgende stap is om fondasies uit te meet en te grou.

Stadig maar seker word al die materiaal bymekaar gevoeg totdat dit saam met die dak `n huis vorm.

Net so is God ook besig met ŉ grootskaalse bouprojek, een wat dieper en ewigdurend is.

**Die tema vir vandag se preek is: Op Christus bou God vir Hom een geestelike huis uit al sy kinders.**

Kyk nou saam met my hoe God te werk gaan om sy huis te bou.

**`n Veilige plek om te bou**

Oor hierdie aspek van God se bouplan hoef ons nie lank te wonder nie.

Daar is net een veilige plek waar God vir Hom `n geestelike huis kan bou.

Ons leer dit uit die voorafgaande gedeeltes van hierdie brief.

Kyk vinnig na die eerste gedeelte van hoofstuk een: **in Christus, deur Christus, onder Christus.**

Ja Christus is die enigste stabiele, veilige plek waarop God kan bou.

**>>KLIK<<** Hoor hou Paulus dit in 1 Kor. 3:11 stel:

**“11want niemand kan ’n ander fondament lê as wat reeds gelê is nie. Die fondament is Jesus Christus.”**

**>>KLIK<<**

So weet ons dat die plek dus goed, stewig en veilig is.

**Die boumateriaal vir God se huis**

Anders as aardse bouers gebruik God nie dooie, koue stene nie, maar wel lewende stene - mens.

Maar ons moet erken dat die mens *in ons sondige toestand* geensins die 'beste materiaal' is nie; ons is eintlik onbruikbaar.

Paulus verduidelik ons toestand in vers 11 en 12.

- Heidene

- sonder Christus

- sonder hoop

- sonder beloftes

- sonder `n plek

Hy praat spesifiek hier met die gelowiges wat uit die heidendom kom omdat hulle nie eens geweet het van die beloftes van redding wat God deur die eeue aan sy volk gegee het nie.

Tog het hy reeds in die eerste deel van hoofstuk 2 uitgewys dat die Jode ook onbruikbare boumateriaal was omdat hulle hulself deur die duiwel laat lei het.

Maar hoe sien God dan kans om met swak, afgekeurde boumateriaal `n huis vir Homself te bou?

Hy sien kans, omdat Hy aan sy Seun die opdrag gegee het om die boumateriaal gereed te maak, om dit op te gradeer en reg te kry vir sy bouplan.

Hoor hoe doen Hy dit in vers 13:

**“Maar nou is julle een met Christus Jesus”** en **“julle wat ver was het naby gekom deur sy bloed”.**

Paulus lê baie klem op die verandering wat in `n Christen plaasvind.

Die Grieks bedoel hier dat daar `n totale verandering is vanaf `n onafhanklike, eenkant lewe na `n intieme persoonlike en naby verhouding met God.

Om een met Christus te wees hou lewensveranderende gevolge in vir hulle met wie dit gebeur/ vir die boumateriaal.

Paulus verduidelik hierdie gevolge in die volgende paar verse.

Hy stel die feit in vers 14: Christus is ons vrede.

Letterlik beteken dit dat Christus ons toestand van kalmte en harmonie is.

Maar hoekom is dit nodig?

Ons teks wys dat daar vyandskap op twee vlakke bestaan.

In die eerste plek bedoel hy die vyandskap tussen Jode en nie-Jode.

Besnedenes en onbesnedenes of anders gestel, hulle wat die wet van Moses aanhang en hulle wat dit nie doen nie.

Jesus Christus het egter hierdie twee groepe weer een gemaak.

Hoe moet ons dit verstaan?

Volgens vers 14 het sy dood gemaak dat daar nie meer `n skeidsmuur tussen die twee groepe hoef te wees nie.

**>>KLIK<<**

Paulus verwys hier na die fisiese muur wat daar rondom die tempel was.

Dit was `n muur wat gekeer het dat enige een wat nie ŉ Jood is nie, kon deelneem aan die rituele van die tempel.

Selfs heidene wat hulle tot die Joodse geloof bekeer het, kon net buite staan en kyk hoe daar offers vir sonde gebring word.

Maar deur ons Here Jesus Christus se werk, kon alle gelowiges nou voluit deelneem aan die vreugde van sy verlossing.

**>>KLIK<<**

Maar hy gaan nog verder in vers 15: **“Die Wet van Moses met al sy gebooie en bepalings het Hy opgehef”**

Paulus bedoel nie hiermee die 10 gebooie wat God self gegee het nie.

Hy bedoel wel die seremoniële wette wat Moses ingestel het om die Israeliete duidelik van die ander nasies te onderskei.

Dit is dinge soos die feesdae, offers en reëls oor wat geëet en nie geëet mag word nie.

Hierdie wette wat vroeër skeiding tussen Jode en nie-Jode gemaak het, is nou opgehef.

Die manier waarop Jesus dit gedoen het was deur vrede te maak.

Nou bestaan daar nie meer Joodse gelowiges en nie-Joodse gelowiges nie – nee daar bestaan net volgelinge van Christus, want wanneer ons in Jesus glo bring Hy ons bymekaar as nuwe mense.

Maar wat hou hierdie nuwe mensheid dan vir ons in?

Hoor wat sê die Heilige Gees in Galasiërs 3:28

**>>KLIK<<**

**“Dit maak nie saak of iemand Jood of Griek, slaaf of vry, man of vrou is nie: in Christus Jesus is julle almal één.”**

**>>KLIK<<**

Dit beteken broer en suster dat daar nie eersterangse en tweederangse dissipels of A graad en B graad boumateriaal van God is nie.

Ongeag geslag, kultuur, ouderdom of status vorm almal wat in Christus glo een nuwe mensheid, een in Christus.

As Christus dan hierdie skeiding tussen gelowiges met verskillende agtergronde deur sy dood kom afbreek het, mag ons dit nie self in plek hou nie.

Ons sou dit doen as ons op mense wat onlangs tot geloof gekom het sou neersien.

Ons sou dit doen deur onderskeid te maak oor wie die Woord van God hier of daar mag hoor.

Ons sou dit doen deur gebruike en voorkeure tot wette en beginsels te verhef.

Daarom is die kernwoord van hierdie nuwe mensheid is VREDE.

Tog neem Christus hierdie vrede nog verder, want beide Jode en nie-Jode staan in nog `n vyandskap.

Dit is die vyandskap met God die Vader as gevolg van sonde. God haat die sonde.

En ook aan hierdie vyandskap maak Christus `n einde soos vers 16 leer.

**“Deur sy dood aan die kruis het Hy ŉ einde gemaak aan die vyandskap en dié twee met God versoen en tot een liggaam verenig.”**

Daar is dus nie meer vyandskap tussen ons en God nie, danksy Jesus.

So word al die kinders van God nou bruikbare boumateriaal in dieselfde huis.

Soos daar in die OT geprofeteer is kom Jesus inderdaad na die aarde as Vredevors.

Hy het self die boodskap van vrede kom uitleef.

Die resultaat van sy vrede boodskap is volgens vers 18 dat dissipels van Jesus vrye toegang tot God het.

Die skeidsmuur van die sonde is afgebreek.

Geen priester hoef meer offers namens ander te bring nie, nee elkeen het `n direkte toegang tot die Vader.

Glo jy dit, ook van jouself? Glo jy dat jy deur Jesus se werk een met God is?

Want so liewe broer en suster, verander Jesus Christus hierdie onbruikbare boumateriaal wat ons was, in bruikbare materiaal wat deur sy vrede boodskap geskuur, gekap en geskaaf en deur sy dood en opstanding, gekoop is.

Hy maak ons bruikbaar.

Die belangrike is dus dat bruikbare boumateriaal deur vrede tot `n eenheid gevorm is.

Hierdie vrede moet ons altyd nastreef.

Ek kan nie aan sy vrede vashou as ek toelaat dat die wêreld my koers bepaal nie.

**Die bouproses**

In vers 19 verklaar Paulus na aanleiding van die werk van Christus: **“Julle is nou nie meer ver van God af nie, nie bywoners nie, maar medeburgers van die gelowiges en lede van die huisgesin van God.”**

Gelowige kinders het ŉ amptelike plek van behoort, hulle is nou burgers.

Verder is dit nie net huis van God nie, maar wel huisgesin – mense wat deur die bloed van Jesus ook aan mekaar behoort.

So wat maak ek en jy hiermee?

Ons moet besef dat ons in Jesus bloed boeties en sussies van mekaar is.

Weereens die klem op eenheid.

Dit is `n eenheid wat ons moet nastreef en bewaar.

Laat ons nog die Heilige Gees toe om maar aan ons te kap en te skuur sodat ons in hierdie gebou van God kan pas?

Ons het baie om die Vader oor te dank, want deur sy genade staan hierdie gebou, waarvan ons `n lewende deel is, op `n vaste fondament.

Deel van hierdie fondament is die Woorde van God wat die profete en die apostels deur die Heilige Gees neergepen het.

Hulle het ook niks anders geleer as dat Jesus Christus die enigste fondament van ons geloof moet wees nie.

Daarom moet ons verbete vashou aan wat die profete en die apostels in die Woord van God sê.

Die Bybel is nie die eindproduk van mense se verbeelding nie, maar vaste getuienis waarop God sy kerk bou, met al sy kinders.

Tog hoor ons verder in ons teks dat Jesus ook die hoeksteen van God se huis.

`n Hoeksteen was in die ou manier van bou, die belangrikste steen van `n gebou.

Hierdie steen is eerste gelê.

Dit moes die rigting van die mure bepaal en boonop die gewig van hierdie mure dra.

So bepaal Christus die rigting van die bouwerk wat met ons gedoen word.

Hy dra die volle gewig van God se huis en in vers 21 hoor ons dat die hele gebou in Hom saamsluit.

Hy bepaal die eenheid, die karakter en die mooiheid van hierdie huis.

`n Huis wat in en op Hom gebou word is lewendig en dit groei sterker en groter totdat dit `n heilige tempel vir die Here is.

Is dit nie wonderlik nie - `n eenvoudige huis het in Christus die potensiaal om te groei.

Dit groei geestelik soos wat die verhouding met God sterker word, maar dit groei ook fisies, soos wat die stene die eenheid en vrede onder mekaar bewaar en versterk.

En dan is die uiteinde van `n tempel nie die eer van die stene in die tempel nie.

Dit is tot die eer van Hom wat daar woon.

Met hierdie beeld van die gebou wil Paulus dit duidelik maak:

God woon nie in dooie geboue nie.

Hy woon in mense, in elkeen wat deel is van die eenheid van sy huisgesin.

Daarom kan ons nie net `n hoop boumateriaal wees wat elkeen op sy eie `n deeltjie van `n huis probeer wees nie.

Nee ons moet ons deur die Gees laat lei om saam opgebou te word tot `n huis wat `n heilige tempel vir die Here is.

Een waarin Hy met trots sal bly, omdat Hy die fondament en hoeksteen is.

**Slot**

**Op Christus bou God vir Hom een geestelike huis, uit al sy kinders.**

Is jy dalk iemand wat nou en dan na die huis van die Here kom kyk, maar nie self deel word nie?

Wees dan gehoorsaam, wees intensioneel in jou verhouding met God, sodat Christus van jou bruikbare boumateriaal kan maak.

Hy is ons vrede, volg Hom. Amen!